**Informatīvais ziņojums par**

**Latvijas Nacionālās jūras zvejas kontroles programmas 2014. – 2020. gadam izpildi 2016. un 2017. gadā**

Latvijas Nacionālā jūras zvejas kontroles programma 2014. – 2020. gadam (turpmāk – Zvejas kontroles programma) ir vidēja termiņa attīstības plānošanas dokuments jūras zvejas un ar to saistīto darbību kontroles un uzraudzības nodrošināšanai, saskaņā ar Regulu 1224/2009[[1]](#footnote-1). Zvejas kontroles programma ir arī viens no *ex ante* kritērijiem finansējuma saņemšanai no Eiropas Jūrlietu un zivsaimniecības fonda.[[2]](#footnote-2)

Zvejas kontroles programma izskatīta Ministru kabineta 2014. gada 18. februāra sēdē[[3]](#footnote-3) un 2014. gadā iesniegta Eiropas Komisijai.

Vides aizsardzības un reģionālās attīstības ministrija (turpmāk – VARAM) ir sagatavojusi Informatīvo ziņojumu par Zvejas kontroles programmas izpildi laikā no 2016. līdz 2017. gadam.

Saskaņā ar Ministru kabineta 2014. gada 18. februāra sēdes protokola Nr. 10 28.§ “*Informatīvais ziņojums “Latvijas Nacionālā jūras zvejas kontroles programma 2014.-2020.gadam”*” 4. punktu informatīvais ziņojums par Zvejas kontroles programmas izpildi jāsniedz reizi divos gados.

1. **Pieejamie kontroles resursi**

**Tehniskie kontroles līdzekļi**

Zvejas kontrolē tiek attīstītas un izmantotas tehnoloģijas – informācijas sistēmas un moderns aprīkojums, tādējādi fiziskās kontroles atbalstot ar datu bāzēs automātiski izskaitļojamiem iespējamiem pārkāpumiem un riska objektiem.

Ar Zvejas darbību elektroniskās reģistrēšanas un ziņošanas sistēmu (turpmāk – ERS) un Kuģu satelīt-novērošanas sistēmu (turpmāk – VMS) ir aprīkoti 100% jeb 70 Latvijas zvejas kuģu, kuriem šo sistēmu uzstādīšanu un lietošanu nosaka normatīvie akti. Ar nepieciešamiem uzlabojumiem ERS un tās ieviešanu zvejas kuģos ir izpildītas attiecīgas Latvijas saistības, kas noteiktas regulā Nr. 1224/20094. Izmantojot mobilo aplikāciju, visiem Valsts vides dienesta (turpmāk – VVD) jūras zvejas kontroles inspektoriem ir piekļuve ERS un VMS.

VMS uzstādīšana zvejas kuģiem ir obligāta Eiropas Savienības un trešo valstu prasība, lai veiktu zvejas darbības. VMS nodrošina datu saņemšanu no zvejas kuģu satelīt-raidītājiem, to apstrādi, uzglabāšanu datu bāzē un pārsūtīšanu adresātiem pēc iepriekš definētiem nosacījumiem. VMS ir neatņemama zvejas kontroles procesa sastāvdaļa, kas ļauj noteikt zvejas kuģa atrašanās vietu un pārvietošanās ātrumu un veikt visas nepieciešamās datu verifikācijas procedūras un nelegālo darbību noteikšanu.

ERS ir obligāta zivsaimniecības datu aprites sistēma, kas veidota vienotā formātā visās Eiropas Savienības dalībvalstīs. Latvijas zvejas kuģos uzstādītais ERS nodrošina ar zvejas darbībām saistīto datu ievadīšanu un nosūtīšanu uz ERS serveri, izmantojot satelīt-sakarus vai interneta starpniecību. ERS ļauj veikt automātisku nozvejas datu verifikāciju un iesniegtās informācijas pārbaudi tiešsaistē. ERS sistēma aizvieto papīra formāta zvejas žurnālus, kā arī ERS tiek reģistrēti pirmie zivju pārdošanas darījumi.

**ERS ir** iekļauta Zemkopības ministrijas (turpmāk – ZM) pārziņā esošajā Latvijas Zivsaimniecības integrētajā kontroles un informācijas sistēmā (turpmāk – LZIKIS), kas nodrošina informācijas apkopošanu par zveju, zvejas pārkāpumiem, zivju izkraušanu, zivju cenām, zvejas kuģu sarakstiem un zvejnieku un zivju pircēju reģistru.

2016. un 2017. gadā Eiropas Jūrlietu un zivsaimniecības fonda (turpmāk – EJZF) pasākuma “Kontrole un izpilde” projektā Nr.15-00-F03601-000003 “Zvejas kontroles uzlabošana” VVD tika īstenota VMS pilnveidošana, nomainot novecojošās un nolietotās VMS tīkla, energoapgādes un ventilācijas sistēmas. Sadarbībā ar Vides un reģionālās attīstības aģentūru (turpmāk – VRAA), VVD EJZF projekta ietvaros tika iegādāts un drošajā datu glabātuvē uzstādīts jauns VMS asmensserveris ar virtualizācijas platformu un rezerves disku masīviem, kā arī veikta VMS mobilās aplikācijas servera pārkonfigurēšana aplikācijas pieejamībai Windows/Android vidē un modernizācija atbilstoši datu aizsardzības un tīkla drošības prasībām.

2017. gadā EJZF projektā Nr.17-00-F03601-000002 “Zvejas kontroles aprīkojuma un inspektoru kvalifikācijas pilnveidošana” VVD iegādāti seši cietie diski VMS rezerves kopijas un vēsturisko datu glabāšanai atbilstoši tiesību aktu prasībām, digitālais pārnēsājamais LED projektors, VMS darba stacija ar diviem monitoriem, UPS bloku, multicentru un digitālu skārienjutīgo ekrānu, tādējādi nodrošinot Latvijā citām Eiropas Savienības dalībvalstīm līdzvērtīgi aprīkotu VMS centru.

Visa ar rūpniecisko zveju jūrā saistītā informācija ir pieejama tikai elektroniski. Tādēļ VVD EJZF projektā 2016. gadā iegādājās 20 triecienizturīgus planšetdatorus ERS un VMS mobilo aplikāciju izmantošanai pārbaudēs zvejas kuģos. Savukārt, 2017. gadā – divus paaugstinātas izturības portatīvos datorus zvejas inspektoriem zvejas kuģu pārbaužu veikšanai jūrā un Ziemeļaustrumu Atlantijas zvejniecības komisijas (turpmāk – NEAFC) un Ziemeļrietumu Atlantijas zvejniecības organizācijas (turpmāk – NAFO) zvejas zonās. Zvejas uzraudzības un kontroles veikšanai 2017. gadā VVD EJZF projektā iegādāti arī pieci bezpilota lidaparāti.

Lai nodrošinātu zvejas produktu izsekojamību saskaņā ar regulas Nr. 1224/2009[[4]](#footnote-4), Komisijas 2011. gada 8. aprīļa Īstenošanas regulas (ES) Nr. 404/2011 un Padomes 2008. gada 29. septembra Regulas (EK) Nr. 1005/2008 prasībām, ZM sadarbībā ar VVD 2017. gadā uzsāka Latvijā nozvejoto zivju izkraušanas kontroles un zivju tirdzniecības un transporta objektu, kā arī noliktavu un ražošanas telpu pārbaudes kārtības elektroniskās sistēmas izveidi. Elektroniskā izsekojamības sistēma paredzēta kā LZIKIS sastāvdaļa. Izsekojamības kontroles veikšanai VVD EJZF projektā 2017. gadā iegādājās desmit portatīvās drukāšanas iekārtas ar pašlīmējoša marķējuma drukāšanas iespējām. Tādējādi nodrošinot inspektoriem iespēju pievienot zvejas produktu iepakojumam atzīmes par marķējuma kontroli, kā arī pēc pārejas uz elektronisko inspekcijas ziņojumu sistēmu, izdrukāt inspekcijas ziņojumu pārbaudes vietā.

VVD īsteno vidēji septiņus zvejas kontrolei veltītus projektus gadā, piesaistot finansējumu no Eiropas Savienības un Latvijas fondiem.

Latvijas Zivju fonda finansētā projektā 2016. un 2017. gadā VVD papildināja un atjaunoja zvejas kontroles aprīkojumu, iegādājoties laivas, laivu dzinējus, piekabes, rācijas, eholotes, tālskašus, termokameras, nakts redzamības ierīces, GoPro kameras un videokameras.

**Personāls**

Zvejas kontroles programmā paredzēts, ka, lai VARAM varētu nodrošināt Latvijas jūras zvejas kontroli atbilstoši ES prasībām, VVD darbinieku skaits jūras zvejas kontroles jomā nepieciešams vismaz 2013. gada apmērā t. i. 36 darbinieki. Arī 2016. un 2017. gadā jūras zvejas kontrolei bija 36 inspektoru un darbinieku amata vietas, no tiem sešas Zvejas kontroles departamenta (turpmāk – ZKD) Jūras kontroles daļā, septiņas – ZKD Zvejas pārraudzības daļā, četras – Lielrīgas reģionālajā vides pārvaldē (RVP), astoņas – Liepājas RVP, trīs – Valmieras RVP un astoņas Ventspils RVP. Viena no vakantajām ZKD Zvejas pārraudzības daļas datu uzskaites speciālista vietām 2017. gadā tika pārveidota par projektu vadītāja vietu Jūras kontroles daļā, lai nodrošinātu EJZF un citu ar zvejas kontroli saistītu projektu ieviešanas administrēšanu.

Lai uzlabotu zvejas kontroles administratīvās spējas, paaugstinātu inspektoru profesionālo kvalifikāciju un attīstītu sadarbību ar kaimiņvalstu zvejas kontroles dienestiem, VVD organizē seminārus inspektoriem, kā arī kopīgus reidus Baltijas jūrā ar citu dalībvalstu zvejas kontroles inspektoriem. EJZF projektā “Zvejas kontroles uzlabošana” 2016. gadā notika desmit VVD inspektoru pieredzes apmaiņas brauciens uz Igauniju, 2017. gadā – septiņu inspektoru vizīte Polijā. 2016. gadā ar EJZF finansējuma palīdzību 26 VVD jūras zvejas kontroles inspektori apguva drošības pamatkursu, iegūstot starptautisku (SOLAS) sertifikātu, un 25 inspektori apmācīti faktu un pierādījumu nostiprināšanā, izmantojot foto un video tehniku.

Savukārt EJZF projektā Nr.16-00-F03601-000002 “Zvejas kontroles un pārraudzības personāla apmācība un tehniskās kapacitātes palielināšana” 2016. gadā VVD zvejas kontroles inspektori un darbinieki piedalījās divos Eiropas Zvejas kontroles aģentūras rīkotos semināros par nelegālas, nereģistrētas un neregulētas zvejas (turpmāk – NNN zvejas) novēršanu un Baltijas jūras inspektoru apmācībā, savukārt, 2017. gadā – trijos semināros par NNN zveju un NEAFC un NAFO inspektoru apmācībā.

**Finanšu resursi**

Lai stiprinātu jūras zvejas kontroli, 2013. gadā VVD piešķirts papildu finansējums, kas tādā pašā apjomā saglabāts arī 2016. un 2017. gadā (kopējais finansējums gadā 1 268 360 EUR). 2016. un 2017. gadā VVD jūras zvejas kontroles kapacitātes uzlabošanai aktīvi izmantoja EJZF Rīcības programmas zivsaimniecības attīstībai 2014.-2020. gadam pasākumā “Kontrole un izpilde” pieejamo finansējumu. Attiecīgi īstenojot projektu “Zvejas kontroles uzlabošana” ar kopējo finansējumu 185 629,36 EUR (projekts noslēgsies 2018. gadā), projektu “Zvejas kontroles un pārraudzības personāla apmācība un tehniskās kapacitātes palielināšana” ar piešķirto finansējumu 62 324,24 EUR (īstenots 2016. un 2017. gadā) un projektu “Zvejas kontroles aprīkojuma un inspektoru kvalifikācijas pilnveidošana” ar kopējo finansējumu 64 576,36 EUR (uzsākts 2017. gadā, noslēgsies 2018. gadā).

1. **Inspekciju intensitāte**

**Riska analīze**

VVD katru mēnesi veic riska analīzi, pamatojoties uz inspekcijas datiem un Zvejas kontroles programmā norādītajiem kritērijiem. Ņemot vērā riska analīzes datus, zvejas kuģi tiek iedalīti trīs riska līmeņos – zemā, augstā un ļoti augstā. Vadoties no šiem riska līmeņiem, tiek plānotas pārbaudes, kuru intensitāte ir atspoguļota 1., 2. un 3. tabulā.

**1. tabula. Jūrā veikto inspekciju intensitāte**

|  |  |  |  |  |
| --- | --- | --- | --- | --- |
| Gads | Zvejas reisu pārbaudes jūrā, kurus veic augsta riska zvejas kuģi | Zvejas reisu pārbaudes jūrā, kurus veic augsta riska zvejas kuģi, % | Zvejas reisu pārbaudes jūrā, kurus veic ļoti augsta riska zvejas kuģi | Zvejas reisu pārbaudes jūrā, kurus veic ļoti augsta riska zvejas kuģi, % |
| 2016 | 52 | 2,18 | 76 | 2,96 |
| 2017 | 50 | 2,26 | 54 | 3,61 |

2016. un 2017. gadā mencas, reņģes, laša un brētliņas zvejas reisu kuģiem noteiktais jūras inspekciju mērķis augsta riska kuģiem – vismaz 2,5% pārbaudes un ļoti augsta riska kuģiem – vismaz 5% pārbaudes, nav sasniegts. Tomēr, salīdzinot ar iepriekšējiem gadiem, jūrā pārbaudīto kuģu skaits turpina pastāvīgi pieaugt un pārbaudīto augsta riska kuģu skaits no plānotā atpaliek pavisam nedaudz (par 0,24%). Joprojām galvenais iemesls jūras pārbaužu noteiktā skaita nesasniegšanai ir laika apstākļi jūrā, kad ir neiespējama vai apgrūtināta laivas nolaišana jūrā un inspektoru droša uzkāpšana uz zvejas kuģiem (vēja ātrums ne vairāk par septiņiem mezgliem (3,6 m/s)). Tāpat arī ne vienmēr iespējams nodrošināt kuģi, no kura veikt inspekcijas jūrā Liepājas vai Ventspils rajonā.

**2. tabula. Ostās veikto inspekciju intensitāte**

|  |  |  |  |  |
| --- | --- | --- | --- | --- |
| Gads | Augsta riska kuģu izkraušanās pārbaužu skaits ostā | Ostā veiktas inspekcijas, ko piemēro vismaz 10% no kopējiem daudzumiem, kurus izkrāvuši augsta riska zvejas kuģi, % | Ļoti augsta riska kuģu izkraušanās gadījumi ostā | Ostā veiktas inspekcijas, ko piemēro vismaz 15% no kopējiem daudzumiem, kurus izkrāvuši ļoti augsta riska zvejas kuģi, % |
| 2016 | 342 | 14,31 | 503 | 19,59 |
| 2017 | 409 | 18,52 | 294 | 19,53 |

Attiecībā uz inspekcijām, ko uz sauszemes veic zvejas kuģiem vai citiem operatoriem, kuri iesaistījušies mencas, reņģes, laša un brētliņas zvejā (tajā skaitā uz dokumentiem balstītu kontroli un inspekcijām ostās vai pirmās pārdošanas vietā) 2016. un 2017. gadā ir sasniegts noteiktais mērķa kritērijs.

Kopumā no visiem zvejas kuģu izkraušanās gadījumiem 2016. gadā pārbaudīti 16,81%, 2017. gadā – 16.07%.

Pārbaudot nozvejoto zivju izkraušanu ostā, ir daudz lielāka iespējamība konstatēt pārkāpumu, nekā, veicot zvejas kuģa pārbaudi jūrā. Tāpēc veicot regulāru un biežu zvejas kuģu kontroli ostās zivju izkraušanas laikā, tiek nodrošināta gan pārkāpumu prevencija, gan konstatēti noteikumu pārkāpumi. Pēdējo gadu laikā visi smagie zvejas pārkāpumi ir konstatēti tieši ostās.

**3. tabula.**

**Zvejas produktu uzglabāšanas, transportēšanas un tirdzniecības inspekciju intensitāte**

|  |  |
| --- | --- |
| Gads | Pārbaudes zivju uzglabāšanas, transportēšanas un tirdzniecības vietās |
| 2016 | 272 |
| 2017 | 274 |

Attiecībā uz inspekcijām, ko uz sauszemes veic operatoriem, kuri iesaistījušies mencas, reņģes un brētliņas uzglabāšanā, transportēšanā un tirdzniecībā, kontroles programmā noteiktais mērķa lielums ir izpildīts gan 2016., gan 2017. gadā. Katra RVP (kopā četras) veic vismaz piecas inspekcijas mēnesī, kas kopā ir vismaz 240 pārbaužu gadā.

**4.** **tabula. Nereģistrētu, nelegāli iegūtu un neregulētas zvejas produkcijas kontrole**

|  |  |
| --- | --- |
| Gads | Izskatītie nozvejas sertifikāti |
| 2016 | 907 |
| 2017 | 991 |

VVD veic zivju importētāja iesniegtā nozvejas sertifikātā minētās informācijas pārbaudi, apstiprinot importējamo zivju izcelsmes likumību. 2016. gadā iesniegts un līdz ar to arī pārbaudīts mazāk sertifikātu nekā 2017. gadā (4. tabula). 2016. gadā zivju importam noraidīts viens nozvejas sertifikāts, savukārt, 2017. gadā zivju produktu importa atteikuma gadījumu nebija.

ZM veic zivju eksportētāja iesniegtā nozvejas sertifikātā minētās informācijas pārbaudi, apstiprinot sertifikāta datu atbilstību Latvijas zvejnieku nozvejai un nozvejas izcelsmes legalitāti (5. tabula).

**5. tabula. Apstiprinātie nozvejas sertifikāti**

|  |  |
| --- | --- |
| Gads | Apstiprinātie nozvejas sertifikāti |
| 2016 | 327 |
| 2017 | 533 |

1. **Normatīvais regulējums**

Kopumā Zvejas kontroles programmā aprakstītās inspekcijas procedūras un atsevišķu zivju sugu kontroles nosacījumi saglabājušies iepriekšējie.

2016. gada 10. martā ZM, Valsts ieņēmumu dienests un VVD noslēdza starpresoru vienošanos Nr.1 “Par sadarbības un informācijas aprites kārtību zvejas produktu nozvejas sertifikātu un reeksporta sertifikātu kontrolē”.

2017. gada 19. jūlijā apstiprināti VVD iekšējie noteikumi Nr.5 “Smagi zvejas pārkāpumi jūrā”, kur noteikti kritēriji, pēc kuriem Regulā Nr.1005/2008 minētie zvejas pārkāpumi tiek klasificēti kā smagi zvejas pārkāpumi, izvērtējot pārkāpuma apmēru un kaitējumu zivju resursiem.

1. **Noslēgums**

Kopumā 2016. un 2017. gadā Zvejas kontroles programma ieviesta sekmīgi, nodrošinot Eiropas Savienības jūras zvejas kontroles prasību īstenošanu.

Izpildīts Eiropas Komisijas Rīcības plāns zivsaimniecības kontroles sistēmas uzlabošanai Latvijā, tajā skaitā nodrošināta Latvijas Zivsaimniecības integrētās kontroles un informācijas sistēmas darbība, pilnībā pārejot uz elektronisku kontroles informācijas apriti un kontroles plānošanu.

2016. un 2017. gadā nav samazināts jūras zvejas kontroles darbinieku skaits, kas, saskaņā ar Zvejas kontroles programmā minēto, saglabāts vismaz 2013. gada līmenī (jūras zvejas kontroli Latvijā veic 36 darbinieki).

Nodrošināts Zvejas kontroles programmā norādītais minimālais finansējums jūras zvejas kontrolei, kā arī nodrošināts papildu finansējums, uzlabojot arī jūras zvejas kontroles inspektoru tehnisko ekipējumu.

Jūras zveja ostās un zvejas produktu uzglabāšanā, transportēšanā un tirdzniecībā kontrolēta atbilstoši inspekciju intensitātes rādītājiem. Nelabvēlīgu laikapstākļu un kontroles kuģu nepieejamības dēļ jūras zvejas kontroli jūrā nav bijis iespējams izpildīt nepieciešamā intensitātē.

Zvejas kontroles programmā aprakstītās inspekcijas procedūras un atsevišķu zivju sugu kontroles nosacījumi būtībā saglabājušies iepriekšējie.

|  |  |
| --- | --- |
| Vides aizsardzības un reģionālās attīstības ministrs | K. Gerhards |
| Vīza: valsts sekretārs | R. Muciņš |

2018.05.14. 16:20

2 156

V. Šļaukstiņš, 67026523

valdimarts.slaukstins@varam.gov.lv

E. Šmite, 67408169

evija.smite@vvd.gov.lv

1. [Regulas 1224/2009](http://eur-lex.europa.eu/legal-content/LV/TXT/?uri=CELEX:32009R1224) 5. un 46. pants (*Padomes 2009.gada 20.novembra regula (EK) Nr.1224/2009, ar ko izveido Kopienas kontroles sistēmu, lai nodrošinātu atbilstību kopējās zivsaimniecības politikas noteikumiem, un groza Regulas (EK) Nr. 847/96, (EK) Nr. 2371/2002, (EK) Nr. 811/2004, (EK) Nr. 768/2005, (EK) Nr. 2115/2005, (EK) Nr. 2166/2005, (EK) Nr. 388/2006, (EK) Nr. 509/2007, (EK) Nr. 676/2007, (EK) Nr. 1098/2007, (EK) Nr. 1300/2008 un (EK) Nr. 1342/2008, un atceļ Regulas (EEK) Nr. 2847/93, (EK) Nr. 1627/94 un (EK) Nr. 1966/2006*) [↑](#footnote-ref-1)
2. [Regulas 508/2014](http://eur-lex.europa.eu/legal-content/LV/TXT/?uri=uriserv:OJ.L_.2014.149.01.0001.01.LAV) 9.pants (*Eiropas Parlamenta un Padomes regula (ES) Nr. 508/2014 (2014. gada 15. maijs) par Eiropas Jūrlietu un zivsaimniecības fondu un ar ko atceļ Padomes Regulas (EK) Nr. 2328/2003, (EK) Nr. 861/2006, (EK) Nr. 1198/2006 un (EK) Nr. 791/2007 un Eiropas Parlamenta un Padomes Regulu (ES) Nr. 1255/2011*) [↑](#footnote-ref-2)
3. [MK 2014.gada 18.februāra sēdes protokola Nr.10 28.§](http://tap.mk.gov.lv/lv/mk/tap/?pid=40300379&mode=mk&date=2014-02-18) [↑](#footnote-ref-3)
4. [Regula 1224/2009](http://eur-lex.europa.eu/legal-content/LV/TXT/?uri=CELEX:32009R1224) (*Padomes 2009.gada 20.novembra regula (EK) Nr.1224/2009, ar ko izveido Kopienas kontroles sistēmu, lai nodrošinātu atbilstību kopējās zivsaimniecības politikas noteikumiem, un groza Regulas (EK) Nr. 847/96, (EK) Nr. 2371/2002, (EK) Nr. 811/2004, (EK) Nr. 768/2005, (EK) Nr. 2115/2005, (EK) Nr. 2166/2005, (EK) Nr. 388/2006, (EK) Nr. 509/2007, (EK) Nr. 676/2007, (EK) Nr. 1098/2007, (EK) Nr. 1300/2008 un (EK) Nr. 1342/2008, un atceļ Regulas (EEK) Nr. 2847/93, (EK) Nr. 1627/94 un (EK) Nr. 1966/2006*) [↑](#footnote-ref-4)